Up-152/98
Natisni
Opravilna št.:
Up-152/98
Datum odločitve:
24. 6. 1999
ECLI:
ECLI:SI:USRS:1999:Up.152.98
Akt:
Ustavna pritožba družbe D. zoper odločbo Vlade o podelitvi koncesije za uporabo radiofrekvenčnega spektra za storitve mobilne telefonije GSM št. 340-19/97-4 z dne 2. 4. 1998
Izrek:
Ustavna pritožba družbe D. zoper odločbo Vlade o podelitvi koncesije za uporabo radiofrekvenčnega spektra za storitve mobilne telefonije GSM se zavrže.
Evidenčni stavek:
Pritožnica v postopku v katerem je bila izdana izpodbijana odločba ni sodelovala kot stranka, niti ne gre za osebo, na katero se zaradi pravnomočnosti ali oblikovalnega učinka odločbe razteza rezultat postopka. Zato pritožnici z izpodbijano odločbo niso bile kršene njene človekove pravice in temeljne svoboščine. Ker je ustavno pritožbo vložila neupravična oseba, jo je bilo treba zavreči.
Geslo:
Telekomunikacije.

Storitve GSM mobilne telefonije.

Stranka v postopku.

Pritožba neupravičene osebe, zavrženje.

Načelo enakosti pred zakonom.

Podjetništvo.

Usklajenost pravnih aktov.
Pravna podlaga:
Ustava, 14., 74. in 153. čl.

Zakon o telekomunikacijah (ZTel), 67. čl.

Zakon o Ustavnem sodišču (ZUstS), 1. odst. 50., 2. odst. 51., 3. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
9. 6. 1998
Vrsta odločitve:
sklep
Vrsta rešitve:
zavrženje
Dokument:
US19564
Up-152/98
24. 6. 1999
S K L E P
Ustavno sodišče je v postopku za preizkus ustavne pritožbe družbe D., d.o.o., L., ki jo zastopa J. P. odvetnik v L. na seji senata dne 24. junija 1999
s k l e n i l o :
Ustavna pritožba družbe D. zoper odločbo Vlade o podelitvi koncesije za uporabo radiofrekvenčnega spektra za storitve mobilne telefonije GSM št. 340-19/97-4 z dne 2. 4. 1998 se zavrže.
O b r a z l o ž i t e v
1. Pritožnica z ustavno pritožbo, vloženo pred izčrpanjem upravnega spora po drugem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), izpodbija odločbo o podelitvi koncesije za uporabo radiofrekvenčnega spektra za storitve mobilne telefonije GSM št. 340-19/97-4 z dne 26. 3. 1998 in z dne 2. 4. 1998. Ker je bila odločba z dne 26. 3. 1998 nadomeščena z odločbo z dne 2. 4. 1998, je Ustavno sodišče štelo, da gre za ustavno pritožbo zoper slednjo.
2. Z izpodbijano odločbo je bila brez javnega razpisa na podlagi petega odstavka 67. člena Zakona o telekomunikacijah (Uradni list, RS št. 35/97 in odl. US 45/97 - v nadaljevanju: ZTel) družbi Mobitel, d.d., Ljubljana, na njeno zahtevo podeljena koncesija za uporabo radiofrekvenčnega spektra za storitve mobilne telefonije za dobo 15 let. Pritožnica zatrjuje, da izpodbijana odločba krši 14., 74. in 153. člen Ustave, 17. in 67. člen ZTel ter Uredbo Vlade Republike Slovenije o podelitvi GSM koncesij (Uradni list RS, št. 49/97). Predlaga tudi zadržanje izvrševanja po 58. členu ZUstS.
3. Vsakdo lahko ob pogojih, ki jih določa ZUstS, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina (prvi odstavek 50. člena ZUstS). Ustavno sodišče zavrže ustavno pritožbo, če jo je vložila neupravičena oseba (tretja alinea prvega odstavka 55. člena ZUstS). Ustavna pritožba je torej dopustna le, če jo vloži upravičena oseba.
Upravičena oseba pa je tisti, ki zatrjuje, da mu je bila z izpodbijanim posamičnim aktom kršena njegova človekova pravica ali temeljna svoboščina, kar med drugim predpostavlja, da gre za osebo, ki je bila stranka v postopku, ali za osebo, na katero se zaradi pravnomočnosti ali oblikovalnega učinka odločbe razteza rezultat postopka.
4. Izpodbijana odločba je bila izdana na zahtevo družbe Mobitel, ki je uveljavljala enkratno pravico do pridobitve koncesije brez javnega razpisa po petem odstavku 67. člena ZTel. Pritožnica v postopku v katerem je bila izdana izpodbijana odločba, ni sodelovala kot stranka. Prav tako ne gre za osebo, na katero bi se zaradi pravnomočnosti ali oblikovalnega učinka odločbe raztezal rezultat postopka. Iz ustavne pritožbe tudi ne izhaja, da bi pritožnica pravico iz petega odstavka 67. člena ZTel pravočasno sama uveljavljala (s potekom roka, ki je bil določen za vložitev popolne vloge, je možnost uveljavljanja te pravice prenehala). Po oceni Ustavnega sodišča pritožnici zato z izpodbijano odločbo niso bile kršene njene človekove pravice in temeljne svoboščine.
5. Ker je bilo treba to ustavno pritožbo zavreči že iz razloga, ker jo je vložila neupravičena oseba, Ustavno sodišče ni preverjalo obstoja drugih procesnih predpostavk.
6. Senat Ustavnega sodišča je sprejel ta sklep na podlagi tretje alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan